Document ID: 32014R1297

KOMISJONI MÄÄRUS (EL) nr 1297/2014,
5. detsember 2014,
millega muudetakse tehnika ja teaduse arenguga kohandamise eesmärgil Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (1) eriti selle artikli 53 lõiget 1,
ning arvestades järgmist:
(1)
Määruses (EÜ) nr 1272/2008 ühtlustatakse ohtlike ainete ja segude klassifitseerimise kriteeriumid ning nende märgistamise ja pakendamise eeskirjad. Tarnijad on kohustatud märgistama ja pakendama ohtlikuks klassifitseeritud ained ja segud kõnealuse määruse kohaselt enne nende turule viimist. Selles sätestatakse eeskirjad, et vältida tarbijate, eelkõige väikelaste juhuslikku kokkupuutumist ja mürgistust ohtlike kemikaalidega, mida tarnitakse üldsusele.
(2)
Kodumajapidamises kasutatavaid ühekordses lahustuvas pakendis vedelaid pesupesemisvahendeid viiakse liikmesriikides turule ning selle toote turuosa liidus kasvab. Olemasolevad sätted, mis kehtivad ohtlikke kemikaale sisaldavate ühekordse kasutusega lahustuvate pakendite suhtes, ei taga piisavat kaitset. Seepärast on põhjendatud vajadus ühtse ja tulemuslikuma lähenemisviisi järele, et tagada üldsuse, eelkõige väikelaste ja teiste haavatavate rühmade parem kaitse, samas säilitades lahustuvates pakendites sisalduvate keemiatoodete vaba ringluse.
(3)
Liikmesriikide mürgistusteabekeskused on teatanud paljudest rasketest mürgistusjuhtumitest ja silmakahjustustest väikelastel seoses kodumajapidamises kasutatavate ühekordses lahustuvas pakendis vedelate pesupesemisvahenditega, millega seotud õnnetusjuhtumite sagedus on suurem võrreldes kodumajapidamises kasutatavate muudes pakendites pesupesemisvahenditega.
(4)
Kuigi teavituskampaaniad on mõnes liikmesriigis andnud mõningaid positiivseid tulemusi, on vaja muuta need tooted väikelaste jaoks vähem köitvaks ja laste kaitsmise eesmärgil teha seda tüüpi toode vähem nähtavaks, kasutades läbipaistmatut välispakendit, lisades lahustuvasse pakendisse vastikust tekitavat lisandit (näiteks mõruainet), mis tekitab suukaudse kontakti korral kohese vastumeelsusreaktsiooni, ning teha juurdepääs seda laadi tootele raskemaks. Kodumajapidamises kasutatavate ühekordses lahustuvas pakendis vedelate pesupesemisvahendite välispakendi etiketile tuleks lisada täiendavat teavet ja see esile tõsta.
(5)
Selleks, et kiiresti tegelda kõnealuste toodete põhjustatud juhtumite raskete tagajärgedega, võttes arvesse minimaalset aega, mida ettevõtjad vajavad uute eeskirjadega kohanemiseks, tuleks ette näha asjakohane üleminekuperiood.
(6)
Määruse (EÜ) nr 1272/2008 artikli 54 lõike 4 kohase kiirmenetluse kohaldamine on põhjendatud.
(7)
Põhjendamatut viivitust vältides tehakse asjaomaseid juhtumeid käsitlevaid lisauuringuid ning kaalutakse edasisi meetmeid, sealhulgas eeskirjade reguleerimisala laiendamist muudele lahustuvas pakendis sisalduvatele tarbekaupadele ja soovitatud eeskirjade läbivaatamist.
(8)
Käesoleva määrusega ette nähtud meetmed on kooskõlas Euroopa Parlamendi ja nõukogu määruse (EÜ) nr 1907/2006 (2) artikli 133 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1272/2008 muudetakse järgmiselt.
1)
Artikli 35 lõike 2 teisele lõigule lisatakse järgmine lause:
„Kui Euroopa Parlamendi ja nõukogu määruse (EÜ) nr 648/2004 (3) artikli 2 lõikes 1a määratletud vedel kodumajapidamises kasutatav pesupesemisvahend on pakendatud ühekordselt kasutatavasse lahustuvasse pakendisse, kohaldatakse II lisa punkti 3.3 lisanõudeid.
2)
II lisa muudetakse vastavalt käesoleva määruse lisas sätestatule.
Artikkel 2
1. Erandina artikli 3 teisest lõigust ei nõuta määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. juunit 2015 turule lastud, artikli 1 reguleerimisalasse kuuluvate ainete puhul käesoleva määrusega muudetud määruse (EÜ) nr 1272/2008 kohast ümbermärgistamist ja ümberpakendamist kuni 31. detsembrini 2015.
2. Erandina artikli 3 teisest lõigust ei nõuta Euroopa Parlamendi ja nõukogu direktiivi 1999/45/EÜ (4) või määruse (EÜ) nr 1272/2008 kohaselt klassifitseeritud, märgistatud ja pakendatud ning enne 1. juunit 2015 turule lastud, artikli 1 reguleerimisalasse kuuluvate ainete puhul käesoleva määrusega muudetud määruse (EÜ) nr 1272/2008 kohast ümbermärgistamist ja ümberpakendamist kuni 31. detsembrini 2015.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. juunist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. detsember 2014

Labels: 1
20
7
0
3